  Виталий Пронин   Литературоведъёс мылкыдъёссэс верало.21-тӥ куарусёнэ Эшъяськон юртын ортчиз егит гожъяськисьёслэн «Ингож» бичетэнызы тодматскон. Со ортчиз фин-угор егитъёслэн "Палэзян" фестивлаьзы улсын.Та бичет сярысь ми  уно пол гожъяллям ни. Ма кызьы уд? Егитъёс адӟем карымонэсь, соослэн кылбуръёссы, веросъёссы сярысь вераськыны кутскиськод ке, выжиськод дунне литературае.«Ингож» бичетэ пыремын 20 егитъёслэн ужъёссы. Пӧлаз вань ни асьсэ бичетсэс поттэм авторъёс - Б. Анфиногенов, М. Михайлов, М. Пахомова, О. Тронина, вань литературае нырысетӥ вамышъёс лэсьтӥсьёсыз но - Н. Кириллова, Л. Юртаева, Ю. Турова но мукетъёсыз. Вань та авторъёс ветлэмын «Удмурт дунне» гаезтлэн «Ингож» студияз но семинараз.-  Газетмы ноку палэнэ ӧз кыльылы литература улонлэсь,  - вера «Удмурт дунне» газетлэн валтӥсь редакторез З. Рябинина. - Озьы 2011-тӥ арын кылдытэмын вал литературалы сӥзем «Ингож» ватсэт. Но соин милемлы ӧз тырмы.  Литература кулэ ӧвӧл луыны бумага вылын гинэ, со улэп мед луоз, туннэ кадь ужрадъёс, вераськонъёс уг тырмо. Соин ик радъямын вал «Ингож» студия. «Ингож» удмурт литературалэн выль вакытаз аслэсьтыз пытьызэ кельтӥз.Ӝытын тодматскыны луиз егит авторъёслэн ужъёсынызы, соослэн кылбуръёссыя гожтэм кырӟанъёсын. Кызьы вераз егит критик Л. Дмитриева, шумпотымон, егитъёслэн «Ингож» бичетсы возьматэ туала улонэз, тодматэ вотэс литератураен (егит гожъяськисьёс асьсэ творчествозэс кисьто Интернетэ), кыллэн аспӧртэмлыкъёсыныз, егитъёслэн гожъяськон амалъёсынызы.Литературовед В. Пантелеева пусйиз: бичетын туж зол проза люкетэз. Нош кылбуръёс? Туж зол луыны кулэ кыл шӧдон, жаляса верано, тросэзлэн егитъёслэн кылбуръёссы чуто на. Литературовед А. Шкляев М. Пахомовалэн кылбуръёсысьтыз «ӟечлыко эротизмзэ» шӧдӥз, Б. Анфиногеновлэсь гражданской мылкыдзэ пусйиз. Оглом егитъёслэн творчествозы, «Ингож» сярысь вераськон нимысьтыз радъяны кулэ.Та выллем альманахъёс кемалась ӧз поталлялэ вал ни, берпуметӥосыз пӧлысь - 1991-тӥ арын печатлам «Инӟарекъян» но 2003-тӥ арын - «Вуюись».  «Ингож» удмурт литературалэн выль вакытаз аслэсьтыз пытьызэ кельтӥз. Оскиськом, табере та ӟеч уж сямлы пӧрмоз шуыса.[gallery link="file" size="medium" ids="22408,22409,22410,22411,22412,22415,22416"]Мария Векшина Туспуктӥз А. Горбунов  